La 1

**La Primera** (abans anomenat **La 1** i històricament coneguda com a **VHF**, **TVE 1** o **Televisió Espanyola, Primera Cadena**) és el primer canal de Televisió Espanyola (TVE), d'àmbit generalista, i el primer canal que va emetre a l'estat espanyol.

## Història

### Emissions experimentals de televisió a Espanya

Al juny del 1948, durant la Fira de Mostres de Barcelona, es va realitzar el primer “programa” televisiu en proves, que va durar al voltant de 20 minuts i fou presentat per l'actor Ángel de Andrés. La Radio Corporation of America va retransmetre una correguda de bous a l'agost del 1948 des del Cercle de Belles Arts.

### Televisió d'RNE

Després d'aquestes breus experiències, entre el gener del 1951 i la primavera del 1952 es realitzaren les primeres emissions experimentals de televisió des d'un laboratori d'RNE del Paseo de la Habana de Madrid. Aquestes primeres emissions eren captades només per 15 televisors.

A l'octubre del 1952 s'establiren horaris per a la programació en proves, que van perdurar fins a la inauguració oficial. Les emissions depenien d'RNE, fet pel qual rebien el nom de *Televisión de Radio Nacional de España*. Durant aquesta època experimental, els programes eren ocasionals i es feien per encàrrec, molt a sovint, de Franco una vegada per setmana.
El 13 de febrer del 1953 la programació començà a emetre's 2 dies per setmana, durant 2 o 3 hores per dia d'emissió.

El 24 d'octubre del 1954 les emissions experimentals de la Televisió d'RNE emeteren el primer partit televisat de la història del futbol espanyol, un partit entre el Reial Madrid i el Real Racing Club de Santander, utilitzant equips cedit per Marconi Española, amb cobertura exclusiva per a la ciutat de Madrid.

La Televisió d'RNE emetia espais musicals, magazins, espais dramàtics, pel·lícules, entrevistes i un noticiari ja enregistrat. A partir de la tardor del 1955 s'afigen més continguts a la programació, com algunes retransmissions especials. Els dimarts s'emetia programació per als adults, i els dijous programació infantil.

### Televisió Espanyola

Televisió Espanyola va començar les seves emissions regulars el 28 d'octubre de 1956, des dels estudis situats al Passeig de l'Havana a Madrid; van escollir aquest dia, ja que coincidia amb l'aniversari de la creació de la Falange Espanyola. Les emissions només podien ser percebudes en alguns punts de la capital espanyola i molt pocs comptaven amb un televisor que aleshores costava 30.000 pessetes, un alt preu per l'època. La majoria del parc de televisors disponibles (aproximadament 300) eren obsequis a alts càrrecs del franquisme per part dels seus corresponents ministeris.

TVE 1 es va inaugurar a les 20:30 hores amb una cerimònia religiosa que donava la seva benedicció a la televisió pública. Posteriorment es van produir els discursos dels directius de la cadena i el ministre Gabriel Arias Salgado, i es va passar a l'emissió d'uns documentals, per acabar amb Cors i Danses regionals i unes actuacions musicals.

Durant els primers anys TVE només podia veure's a Madrid i rodalia, mentre que es treballava en la posada en marxa d'infraestructura i repetidors en altres ciutats espanyoles. Al seu torn, l'horari d'emissió estava reduït a la nit, amb tres hores des de les nou del vespre fins a la mitjanit.

El 1957 es van iniciar els informatius propis sota la denominació Telediario (fins aleshores TVE es nodria del No-Do), va començar a emetre publicitat, i l'emissió s'amplià a un horari de sobretaula (des de les dues del migdia) amb un tancament a mitjan dia. Durant els primers anys el Govern franquista continuava treballant per l'ampliació de la cobertura i, a més d'ampliar el radi d'emissions i nombre de receptors (12.000) a la capital, TVE va arribar a altres punts del país. El 15 de febrer de 1959, amb la inauguració dels Estudis Miramar, arriba la televisió a Barcelona, i al començament dels anys 60 començaria a estar disponible a les principals capitals de províncies.

El 1964 s'inauguren els estudis de Prado del Rey, la qual cosa va suposar un avenç per al desenvolupament de la cadena. A mesura que personatges com Laura Valenzuela o Mariano Medina adquirien popularitat i des del moment que es van introduir programes com sèries nord-americanes, hi ha una major demanda i la cobertura comença a ampliar-se. Aquest mateix any s'aconsegueix una xifra d'un milió televisors a les llars, nombre que es quadruplicaria el 1970.

Amb l'arribada del segon canal, UHF, la primera cadena passa a ser una televisió generalista mentre que els continguts culturals passarien al nou canal, a més de ser el més accessible per a gran part de la població espanyola, i en aquells anys destacaria pels seus programes d'entreteniment, sèries i la cobertura d'espais en directe com alguns partits de futbol o el Festival d'Eurovisió. Les emissions en color (amb el sistema PAL) es van inaugurar el 1972, amb motiu dels Jocs Olímpics d'estiu d'aquest any, però, no seria fins a la fi de 1974 quan es va començar a regularitzar la programació en color, culminant amb la colorització total de la programació el 1978.

Després de la mort de Franco TVE 1 es manté com a principal cadena de televisió pública. Comencen a aparèixer nous formats i programes que anteriorment no tenien cabuda a causa de la censura informativa, i sorgeix una major pluralitat. També es van augmentar les hores d'emissió del canal amb l'aparició de la programació matinal el 1986. Amb l'arribada de les noves televisions privades el 1989 TVE 1 seria el canal generalista i amb més vocació comercial de TVE.

## Enllaços externs

* Televisión Española
* Evolució de la imatge corporativa de TVE